Шайн мехкашкахь а, пачхьалкхашкахь а 1едалца юкъаметтиг гал мел яьлларг а вара Нохчийчу схьавог1уш, кху чуьра д1а шайн 1едалшна лен, цаьрга т1ом д1ахьебан. Ишттачарах цхьаъ вара, даржах а воьхна, шен доьзалца а, дуккха а накъосташца а (цхьаболу депутаташ, министраш, 400 т1емало) Нохчийчу веана Гуьржийн мехкан президент хилла З.К.Гамсахурдиа. Т1аьхьо иза Гуьржехахь вийча, Соьлжа-г1алина юккъехь, Кировн ц1арах йолчу парке воьдучохь, аьрру аг1ор, НР-Ичкерин куьйгалхоша боккхачу сий-ларамца д1авоьллира. Циггахь 1аш а вара иза шен доьзалца. Гуьржехахь ша президент волуш националистически политика д1акхехьарца билгалваьллера З.Гамсахурдиа. Абхазийн а, Къилба-Х1ирийн а, Аджарийн а республикаш д1аяьхна, гуьржийн пачхьалкх – Жима импери – вовшахтоха 1алашо яра цуьнан. Керста динехь боцурш Гуьржехахь баха лууш вацара иза. И шен лаам цо д1абовзийтинера (Гуьржехахь бехачу кистоша дийцарехь) Ахмета г1алина генайоццуш Бахтриони крепость лаьттинчохь д1абаьхьначу гуламехь. Гуьржашца цхьаьна кистой а, суьйлий а, х1ирий а бехаш к1ошт ю иза. Кхечу къаьмнийн маршо, парг1ато, дин елмадечуьнца юкъара х1ун дара-те «Маьрша Нохчийн пачхьалкх» д1акхайкхиначеран?